Maratonløberen Stine Rex måtte fredag eftermiddag udgå fra det græske løb Spartathlon.

Den aalborgensiske superløber Stine Rex har for første gang i sin karriere måtte udgå fra et ekstremløb. Nordjyden begyndte fredag morgen turen i løbet Spartathlon, hvor man løber fra Athen til Sparta i Grækenland. En tur, der i alt er 246,8 kilometer. Men Stine Rex besvimede efter de første 80 kilometer på grund af dehydrering og måtte udgå af løbet. - Min dejlige elskede skat, Stine Rex, tabte desværre kampen mod Sparta-krigeren i dag. Hun dehydrerede i varmen og besvimede ved 80 kilometer. Vi prøvede at komme på højkant ved medic-teltet (førstehjælpsteltet red.), mens hendes blodtryk var ikke godt, skriver Stine Rex' kæreste, Dan Kristensen, på Facebook. - Og hun kunne ikke optage væske, så vi kørte i fuld fart med græsk ambulance til sygehuset. Hun har fået det lidt bedre, men er meget ked af det. Tak for alle jeres lækre hilsner og støtte. Knus Dan og ultra seje Stine. Løbet Spartathlon har rødder i det antikke Grækenland, hvor Pheidippides - datidens største ultraløber - løb fra Athen til Sparta for at bede om hjælp til krigen mellem grækerne og perserne. Ifølge sagnet ankom han til Sparta dagen efter, han startede sin løbetur i Athen. Tilbage i 2017 gennemførte den aalborgensiske løber løbet i suveræn ny personlig rekord på 26 timer og 58 minutter i det 246,8 kilometer lange ultraløb. Hendes personlige mål var dengang at gennemføre Sparathlon, der regnes for verdens hårdeste ultraløb, på under 30 timer. Den præstation rakte til en fjedeplads. Det var ikke nok for løberen, der ville tilbage og forbedre sin tid samt sætte sit navn fast i toppen af ultraløbernes verdenselite. Derfor var hun taget til Grækenland.